یارمحمد عیسی بیگلو ۱۳۲۱جی ایلده خدابنده – قیدار شهرینده آنادان اولدو. اونون اصل ایشی اکینچیلیک اولموش، ایکینجی ایشی ده آشیقلیقدیر. او باغلیجا کندینده یاشاییر. عیسی بیگلو شوبهه سیز ان دهیرلی، سینهسی سؤزلو و گؤزل ساز چالان بیر آشیقدیر. او، ۵۰ ایلدن آرتیقدیر کی قیدارین توی – دویونلرینده اؤز سازی و سؤزو ایله شنلیک یارادیب و ائلیمیزین تویلارینی دولاندیریر. اونون اوستادلاری آشیق فیروز، آشیق صیادالله و آشیق نقدعلی اولموشدور. آشیق یارمحمد ایندی ده یایلاری اکینچیلیکله چالیشیر و قیشدا آشیقلیق ائدیر و گؤزل سسی ایله برابر ان گؤزل هاوالاری چالمانی باشاریر. دئدیگیمیز کیمی سینه سی بیر چوخلو داستانلار، شعرلرله دولو اولاراق، اؤزو ده شعر یازیر و یازدیخی شعرلری سازیندا چالیب – اوخویور. مجلیسلرده هامینی اؤزونه حئیران ائدیر.
azb_Arab